Gandia avança en el seu Pla de Sostenibilitat Turística
07 març 2022

## Gandia avança en el seu Pla de Sostenibilitat Turística07 març 2022Última actualització: 07 març 2022

![](../gestion/img/6b3d495f83322c1eb12248b4628e3c9f8e878e6e9e0d785a591e0c8b98f3bf1d.jpg)  
  

L'alcalde de Gandia, **José Manuel Prieto**, juntament amb **Vicent Mascarell**, regidor de Turisme i Platges, van presidir el passat dijous la **Jornada de Treball del Pla de Sostenibilitat Turística de Gandia** a l'Hotel Bairén on van participar més de 30 membres del SICTED Gandia (Sistema Integral de Qualitat Turística en Destins) i operadors turístics del destí.  
  
Els objectius de la Jornada van ser presentar les accions de col·laboració amb les empreses turístiques del municipi en matèria de sostenibilitat, accessibilitat i creació d'experiències turístiques, i donar les línies de treball estratègiques de caràcter sostenible que s'impulsen a Gandia: economia circular, club de producte d'experiències turístiques i accessibilitat i ferramentes tecnològiques per a la promoció turística (infotools i Maketplace d'experiències turístiques).  
  
Aquestes línies de treball es troben dins del marc d'execució del Pla de Sostenibilitat Turística (PST) de Gandia, finançat pel Ministeri d'Indústria, Comerç i Turisme d'Espanya, Turisme Comunitat Valenciana i l'Ajuntament, i que coordinen de manera transversal pel programa SICTED Gandia.  
  
El compromís d'aquest PST va més enllà d'orientar a la millora de la qualitat turística, també fan un treball col·laboratiu per fer, entre tots, un destí més competitiu i sostenible en el temps. En aquesta línia, SICTED Gandia treballa transversalment amb els plans i estratègies de Turisme de Gandia, com un fòrum de participació a través de Grups de Millora.